

**РЕПУБЛИКА СРБИЈА**

**ОПШТИНА ЛАПОВО**

**СКУПШТИНА ОПШТИНЕ**

**Број:** **002382067 2024 08233 001 000 060 107 04 008**

**Датум: 12. 08. 2024 .године Лапово, Његошева број 18**

На основу члана 29. Закона о јавној својини („Сл. гласник РС“, бр. 72/2011,  
88/2013, 105/2014, 104/2016, 108/2016, 113/2017, 95/2018 и 153/2020), члана 2. Уредбе  
о условима прибављања и отуђења непокретности непосредном погодбом, давања у закуп  
ствари у јавној својини, односно прибављања и уступања искоришћавања других  
имовинских права, као и поступцима јавног надметања и прикупљања писмених понуда  
(„Сл. гласник РС“, бр. 16/2018 и 79/2023), члана 12. Одлуке о прибављању, располагању,  
управљању и коришћењу ствари у јавној својини Општине Лапово („Сл.гласник општине Лапово“ бр. 19/21), и члана 37. став 1. тачка 20. Статута општине Лапово („Сл.гласник општине Лапово“, бр. 2/19), по спроведеном поступку јавног надметања, Скупштина општине Лапово, на седници одржаној дана 12. августа 2024. године, доноси

**Р Е Ш Е Њ Е**

**О ИЗБОРУ НАЈПОВОЉНИЈЕГ ПОНУЂАЧА НАКОН СПРОВЕДЕНОГ ПОСТУПКА ЈАВНОГ НАДМЕТАЊА ЗА ОТУЂЕЊЕ НЕПОКРЕТНОСТИ ИЗ ЈАВНЕ СВОЈИНЕ ОПШТИНЕ ЛАПОВО**

**I**

**ЗА НАЈПОВОЉНИЈЕГ ПОНУЂАЧА**, након спроведеног поступка јавног надметања за отуђење непокретности из јавне својине општине Лапово и то:

* зграде пословних услуга, површине 217 м2 у основи, спратности П+2, која се налази на катастарској парцели 175/4 КО Лапово, уписана у лист непокретности 8869, број дела парцеле 1.
* зграде пословних услуга површине 76 м2 у основи, спратности П, која се налази на катастарској парцели 175/4 КО Лапово, уписана у лист непокретности 8869, број дела парцеле 2.
* зграде пословних услуга 52 м2 у основи, спратности П, која се налази на катастарској парцели 175/4 КО Лапово, уписана у лист непокретности 8869, број дела парцеле 3.
* катастарске парцеле бр. 175/4 КО Лапово, уписана у лист непокретности 8869, градско грађевинско земљиште која се састоји од земљишта под зградом и другим објектом број дела парцеле 1,2 и 3 укупне површине 345 м2 и осталог вештачки створеног неплодног земљишта површине 254 м2, број дела парцеле 4.

**ПРОГЛАШАВА СЕ Драган Ђорђевић из Лапова, улица Солунска број 58.**

Све наведене непокретности отуђују се заједно као јединствена целина.

**II**

**ОБАВЕЗУЈЕ СЕ** стицалац Драган Ђорђевић из Лапова, ул Солунска 58, да плати накнаду за отуђење наведених непокретности у износу од 197.523,90 евра, у динарској противвредности по средњем курсу Народне банке Србије на дан уплате, у корист Општине Лапово, на уплатни рачун брoj 840-811151843-89, модел 97, позив на број 26121,у року од 15 дана од дана закључења Уговора, умањен за уплаћен депозит у износу од 6.862.869,00 динара.

**III**

Депозит стицаоца уплаћен дана 09. јула 2024. године, у корист буџета Општине Лапово у поступку јавног надметања, у износу од 6.862.869,00 динара, представља део накнаде за отуђење из претходног става и доношењем овог решења преноси се на одговарајући рачун Општине.

**IV**

**ОБАВЕЗУЈЕ СЕ** стицалац да у року од 30 дана од oбјављивања овог решења у „Службеном гласнику општине Лапово“, са Општином Лапово закључи Уговор којим ће уредити међусобна права и обавезе.

**V**

**ОБАВЕЗУЈЕ СЕ** стицалац да у року од 5 година од дана завршетка јавног надметања на ком је стекао право куповине непокретности, изврши комплетну реконструкцију непокретности и приведе је намени у складу са планским актом општине Лапово.

**VI**

**ОВЛАШЋУЈЕ СЕ** Председник општине Лапово да у име и за рачун Општине Лапово закључи Уговор са најповољнијим понуђачем, по претходно прибављеном мишљењу општинског правобранилаштва.

**VII**

Општина Лапово дозвољава стицаоцу да своје право на прибављеним непокретностима упише у одговарајућим Јавним књигама по исплати купопродајне цене.

**VIII**

У случају да стицалац не плати накнаду за отуђење непокретности или са Општином Лапово не закључи уговор, у роковима одређеним ставом II и IV овог решења, ово решење биће стављено ван снаге.

**О б р а з л о ж е њ е**

Дана 18. априла 2024. године, председник општине Лапово поднео је Предлог- иницијативу број 001440117 2024 08233 002 000 000 001, за отуђење непокретности из става 1. ове Одлуке. У Иницијативи, као овлашћени предлагач, предлаже покретање поступка отуђења непокретности, а као разлоге наводи да Општина Лапово ни 5 година након стицања непокретности није била у могућности да уложи потребна средства да изврши неопходну реконструкцију и приведе одређеној намени ову непокретност, те да сматра да је у интересу Општине Лапово да се непокретност отуђи физичком или правном лицу са циљем да се ова зграда реконструише и приведе намени.

Након пријема иницијативе о покретању поступка отуђења непокретности Одељење за урбанизам, имовинско правне и стамбено комуналне послове 19. априла 2024. године, издало је информацију о локацији број 001461415 2024 08233 004 006 353 033.

Почетна цена непокретности, као и корисна површина објеката одређена је на основу процене од 19. априла 2024. године, Агенције за пословне активности „ДОМ-4М“ чији је заступник овлашћени проценитељ Добривоје Ковановић, судски вештак за област грађевинарства.

Поступак отуђења покренут је Одлуком о покретању поступка отуђења непокретности јавним надметањем из јавне својине општине Лапово, број 001534249 2024 08233 001 000 020 152 од 26. априла 2024. године.

Сходно члану 8, 9. и 10. Одлуке о прибављању, располагању, управљању и коришћењу ствари у јавној својини Општине Лапово ("Службени гласник општине Лапово" бр.19/21) Скупштина општине Лапово расписала је Оглас за јавно надметање за отуђење непокретности из јавне својине Општине Лапово бр. 001887656 2024 08233 001 000 020 152 од 10. јуна 2024. године, који је објављен дана 13. јуна 2024. године, на званичној интернет страници Општине Лапово <https://lapovo.ls.gov.rs/>, у „Службеном гласнику општине Лапово“, и дневном листу „Вечерње Новости''.

По објављеном огласу, Комисија за спровођење поступка за отуђење непокретности јавним надметањем, спровела је јавно надметање дана 13. јула 2024. године. Констатовано је да је до 12. јула 2024. године до 15.00 часова пристигла једна пријава. Комисија је спровела поступак јавног надметања те је утврдила да је наповољнији понуђач Драган Ђорђевић из Лапова, ул. Солунска бр. 58, а који је ради прибављања предметне непокретности прихватио да плати почетни износ од 195.523,90 евра у динарској противвредности по средњем курсу Народне банке Србије на дан уплате, и први лицитациони корак који износи 2.000,00 евра, што је записнички констатовано дана 13. јула 2024. године. Депозит стицаоца уплаћен дана 09.07.2024. године, у корист буџета општине Лапово у поступку јавног надметања , износу од 6.862.869,00 динара, представља део накнаде за отуђење из претходног става и доношењем овог решења преноси се на одговарајући рачун општине.

Како других предлога и примедби није било, комисија је предложила да се предметна непокретност отуђи Драгану Ђорђевићу из Лапова, ул. Солунска 58, по цени од 197.523,90 евра у динарској противвредности по средњем курсу Народне банке Србије на дан уплате. Разматрајући све списе предмета, а при неспорно утврђеном чињеничном стању да је предметна непокретност у јавној својини општине Лапово, да је по претходној иницијативи председника општине надлежни орган покренуо поступак отуђења непокретности из јавне својине јавним надметањем, да је објављен оглас од стране Скупштине општине и спроведено јавно надметање и одабир најповољнијег понуђача од стране овлашћене комисије, да је најповољнији понуђач Драган Ђорђевић из Лапова, ул. Солунска 58, на јавном надметању понудио да за предмет надметања плати износ 197.523,90 евра, у динарској противвредности по средњем курсу Народне банке Србије на дан уплате, а како су испуњени законски услови прописани чланом 29. Закона о јавној својини и чланом 2. Уредбе о условима прибављања и отуђења непокретности непосредном погодбом, давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда, овај орган је одлучио да донесе одлуку као у диспозитиву.

Одредбама члана 29. Закона о јавној својини прописано је да се непокретне ствари прибављају у јавну својину и отуђују из јавне својине полазећи од тржишне вредности непокретности коју је проценио порески или други надлежни орган или лиценцирени проценитељ, у поступку јавног надметања односно прикупљања писаних понуда.

Одредбама члана 2. Уредбе о условима прибављања и отуђења непокретности непосредном погодбом, давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда прописано је да се непокретности у јавној својини и друга имовинска права прибављају и отуђују, односно уступају у поступку јавног надметања или прикупљања писмених понуда, а изузетно непосредном погодбом, под условима утврђеним Законом и овом уредбом. Почетна, односно најнижа, односно највиша купопродајна цена непокретности која се прибавља или отуђује из јавне својине утврђује се у односу на висину тржишне вредности предметне непокретности, изражене у еврима, с тим што се исплата врши у динарској противвредности по средњем званичном курсу Народне банке Србије на дан уплате.

Одредбама члана 12. Одлуке о прибављању, располагању, управљању и коришћењу ствари у јавној својини Општине Лапово прописано је да решење о избору најповољнијег понуђача, након спроведеног поступка јавног надметања или прикупљања писаних понуда за прибављање, односно отуђење непокретности из јавне својине Општине доноси Скупштина Општине, на предлог Општинског већа. Решењем се истовремено даје овлашћење председнику Општине да у име и за рачун Општине закључи уговор са најповољнијим понуђачем. Решење је коначно и против истог се не може изјавити жалба.

Из свега напред изнетог, а у складу са одредбама члана 29. Закона о јавној својини ("Сл. гласник РС", бр. 72/2011, 88/2013, 105/2014, 104/2016, 108/2016, 113/2017, 95/2018 и 153/2020), члана 2. Уредбе о условима прибављања и отуђења непокретности непосредном погодбом, давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда ("Службени гласник РС", бр.16/2018, 79/2023), члана 12. Одлуке о прибављању, располагању, управљању и коришћењу ствари у јавној својини Општине Лапово ("Службени гласник општине Лапово" бр.19/21), и члана 37. став 1. тачка 20. Статута општине Лапово ("Службени гласник општине Лапово" бр.2/19), Скупштина Општине Лапово донела је решење као у диспозитиву.

**Упутство о правном средству**: Против овог решења не може се изјавити жалба, али се може покренути управни спор тужбом код Управног суда у Београду, у року од 30 дана од дана пријема решења. Тужба се предаје Суду непосредно или поштом.

Доставити:

- Драгану Ђорђевићу из Лапова

- Одељењу за урбанизам, имовинско-правне и стамбено-комуналне послове

- Архиви

**ПРЕДСЕДНИЦА СКУПШТИНЕ**

**Мирела Раденковић**